text: Sikkerhedslanding i Billund
  12 juli 2011 kl. 07.19
  Et charterfly gennemførte tirsdag morgen en sikkerhedslanding i Billund Lufthavn, fordi et af flyets fire hovedhjul sprang, da flyet lettede.
  Charterflyet havde 148 passagerer og en besætning på seks om bord.
   
  Flyet fra det danske flyselskab Jet Time A/S lettede klokken 7.00 med kurs mod Azorerne.
  Administrerende direktør i Jet Time Klaus Ren oplyser, at der efter at flyet var lettet blev fundet dækrester på landingsbanen.
  - Dækresterne stammer ifølge mine oplysninger fra et af flyets fire hovedhjul. Vi har et reservehjul i Billund og vil hurtigt kunne få det skiftet, så passagererne kan komme af sted på ferie, siger Klaus Ren til Ritzau.
  Flyet kredsede i et par timer omkring lufthavnen for at blive lettet for brændstof.
  Et større redningsberedskab var kørt i stilling på landjorden, blandt andet flere ambulancer.
  Flyet landede uden problemer klokken 9.03.
  